**Lietuvos Respublikos socialinės apsaugos ir darbo ministerija**

**ASMENŲ, PRIKLAUSOMŲ NUO PSICHOAKTYVIŲJŲ MEDŽIAGŲ, REABILITACIJOS FIKSUOTŲJŲ ĮKAINIŲ NUSTATYMO
TYRIMO ATASKAITA**

2015 m. rugpjūčio 26 d.

# ĮVADAS

Asmenų, priklausomų nuo psichoaktyviųjų medžiagų, reabilitacijos fiksuotųjų įkainių tyrimo metu siekiama nustatyti maksimalius fiksuotuosius įkainius, kurie būtų naudojami įgyvendinant nevyriausybinių organizacijų vykdomą nurodytų asmenų reabilitacijos veiklą, kurią planuojama finansuoti įgyvendinant projektus pagal 2014–2020 m. Europos Sąjungos fondų investicijų veiksmų programos, patvirtintos Europos Komisijos 2014 m. rugsėjo 8 d. sprendimu Nr. C(2014)6397, 8 prioriteto „Socialinės įtraukties didinimas ir kova su skurdu“ 8.3.1. konkretaus uždavinio „Padidinti labiausiai nutolusių nuo darbo rinkos asmenų integraciją į darbo rinką“ 08.3.1-ESFA-V-411 priemonę „Asmenų, priklausomų nuo psichoaktyviųjų medžiagų, socialinė integracija“.

Šie fiksuotieji įkainiai nustatomi siekiant supaprastinti iš 2014–2020 m. Europos Sąjungos fondų investicijų veiksmų programos bendrai finansuojamų Europos socialinio fondo lėšomis projektų, susijusių su asmenų, priklausomų nuo psichoaktyviųjų medžiagų, socialinės integracijos, administravimą. Taikant šiuos fiksuotuosius įkainius pareiškėjams bus lengviau planuoti projekto išlaidas rengiant paraiškas, o projektų vykdytojams paprasčiau atsiskaityti už projekto lėšų panaudojimą.

Šiuo tyrimu atnaujinamas ir nauja redakcija išdėstomas 2013 m. gegužės 9 d. Europos socialinio fondo agentūros parengtas „Fiksuotojo įkainio ilgalaikės socialinės bei psichologinės reabilitacijos asmenų, sergančių priklausomybės nuo psichoaktyvių medžiagų ligomis, nustatymo tyrimas“ (toliau – 2013 m. Tyrimas), nes jis buvo naudojamas apmokant išlaidas VP1-1.3-SADM-03-V priemonės projektuose, kurios tikslas ir veiklos atitinka 08.3.1-ESFA-V-411 priemonę.

Atliekant tyrimą vartojamos sąvokos:

**Projektas** – įgyvendinti arba įgyvendinami projektai pagal 2007–2013 m. žmogiškųjų išteklių plėtros veiksmų programos 1 prioriteto „Kokybiškas užimtumas ir socialinė aprėptis“ priemones Nr. VP1-1.3-SADM-02-K ir Nr. VP1-1.3-SADM-03-V, susiję su asmenų, sergančių priklausomybės nuo psichoaktyvių medžiagų ligomis, ilgalaike socialine bei psichologine reabilitacija.

**Dalyvis** – Projektuose dalyvaujantys asmenys, sergantys priklausomybės nuo psichoaktyvių medžiagų ligomis.

**Vykdantysis personalas** – Projektuose įdarbinti darbuotojai.

Tyrimas atliekamas šiais etapais:

1. Atnaujinta 2013 m. Tyrime taikyta skaičiavimų metodika ir patikrintos 2013 m. Tyrime darytos prielaidos;
2. Surinkti ir išanalizuoti Projektų duomenys, kurie nebuvo įtraukti į 2013 m. Tyrimą;
3. Perskaičiuotos vidutinės asmens, priklausomo nuo psichoaktyviųjų medžiagų, išlaikymo išlaidos ir jų pagrindu nustatyti maksimalūs fiksuotųjų įkainių dydžiai;
4. Pagal 2014 m. mėnesinį darbo užmokesčio indeksą atnaujinti socialinių darbuotojų, teikiančių paslaugas asmenims, priklausomiems nuo psichoaktyviųjų medžiagų, darbo užmokesčio fiksuotieji įkainiai.

# TYRIMO METODIKA

## II.1. Tyrimo prielaidos ir duomenų šaltiniai

Nustatant Dalyvių išlaikymo fiksuotąjį įkainį ir darbo užmokesčio fiksuotuosius įkainius, buvo remtasi 2013 m. Tyrimu, kuriame nustatant fiksuotuosius įkainius buvo naudoti šie būdai:

1. Personalo, vykdančio nuo psichoaktyvių medžiagų priklausomų asmenų psichologinę ir socialinę reabilitaciją, darbo užmokesčio fiksuotieji įkainiai (toliau – Darbuotojų darbo užmokesčio fiksuotieji įkainiai) buvo apskaičiuoti pagal Projektų istorinių duomenų vidurkį;

2. Asmenų, sergančių priklausomybės nuo psichoaktyvių medžiagų ligomis, ilgalaikės socialinės bei psichologinės reabilitacijos fiksuotasis įkainis (toliau – Dalyvių išlaikymo išlaidų fiksuotasis įkainis) apskaičiuotas pagal galiojančiuose Lietuvos Respublikos teisės aktuose nustatytus dydžius.

Siekiant atnaujinti Darbuotojų darbo užmokesčio fiksuotuosius įkainius ir Dalyvių išlaikymo išlaidų fiksuotąjį įkainį 2014–2020 metų periodui, buvo peržiūrėtas 2013 m. Tyrimas ir atnaujinti:

1. 2013 m. Tyrime nustatyti fiksuotieji darbo užmokesčio dydžiai atnaujinami naudojant Lietuvos statistikos departamento duomenis (darbo užmokesčio indeksą).
2. Projektuose, kurie buvo įgyvendinti naudojant 2013 m. Tyrimą, nėra istorinių duomenų apie faktiškai patirtas išlaidas, susijusias su ilgalaikės socialinės bei psichologinės reabilitacijos asmenų, sergančių priklausomybės nuo psichoaktyvių medžiagų ligomis, išlaikymu, nes projektuose patirtos išlaidos buvo kompensuojamos pagal fiksuotuosius įkainius. Tik patalpų išlaikymo išlaidos buvo kompensuojamos pagal faktiškai patirtas išlaidas, todėl atnaujinant Dalyvių išlaikymo išlaidų fiksuotąjį įkainį, įtrauktos patalpų išlaikymo išlaidos, apskaičiuotos remiantis Projektų istorinių duomenų analize.

Nustatant Dalyvių išlaikymo išlaidų fiksuotąjį įkainį ir Darbuotojų darbo užmokesčio fiksuotuosius įkainius taip pat naudoti dokumentai ir duomenų šaltiniai:

1. Lietuvos Respublikos Vyriausybės 2014 m. rugsėjo 10 d. nutarimas Nr. 924 „Dėl bazinės socialinės išmokos dydžio patvirtinimo“;
2. Lietuvos Respublikos Vyriausybės 2004 m. balandžio 29 d. nutarimas Nr. 526 „Dėl tarnybinių komandiruočių išlaidų apmokėjimo biudžetinėse įstaigose taisyklių patvirtinimo“;
3. 2014 m. balandžio 17 d. Lietuvos Respublikos euro įvedimo Lietuvos Respublikoje įstatymas Nr. XII-828;
4. 2016 m. gruodžio 22 d. Lietuvos Respublikos valstybinio socialinio draudimo fondo biudžeto 2017 metų rodiklių patvirtinimo įstatymas Nr. XIII-174;
5. Lietuvos Respublikos socialinės apsaugos ir darbo ministro 2014 m. balandžio 7 d. įsakymas Nr. A1-181 „Dėl Lietuvos Respublikos socialinės apsaugos ir darbo ministro 2006 m. lapkričio 30 d. įsakymo Nr. A1-317 ,,Dėl socialinę globą teikiančių darbuotojų darbo laiko sąnaudų normatyvų patvirtinimo“ pakeitimo“ (toliau – Įsakymas);
6. Lietuvos statistikos departamento oficialios statistikos portale (<http://osp.stat.gov.lt/statistiniu-rodikliu-analize?id=1784&status=A>) pateikti darbo užmokesčio indeksai.

## II.2. Dalyvių išlaikymo išlaidų fiksuotojo įkainio nustatymas

2013 m. Tyrime nustatant fiksuotąjį asmenų, sergančių priklausomybės nuo psichoaktyvių medžiagų ligomis, ilgalaikės socialinės bei psichologinės reabilitacijos įkainius buvo apskaičiuoti maksimalūs Dalyvio išlaikymo išlaidų fiksuotasis įkainis ir Darbuotojų darbo užmokesčio fiksuotieji įkainiai. Į Dalyvio išlaikymo išlaidų fiksuotąjį įkainį buvo įtrauktos maitinimo paslaugų, būtinų higienos ir sanitarinių prekių įsigijimo bei Dalyvių nuvežimo į sveikatos priežiūros, mokymo įstaigas ir pan. išlaidos. Iš turėtų duomenų ir kitos viešai prieinamos informacijos į Dalyvio išlaikymo išlaidų fiksuotąjį įkainį nebuvo galimybės įtraukti patalpų, reikalingų Dalyviams apgyvendinti (įskaitant nakvynę) ir projekto veikloms vykdyti, išlaikymo išlaidų. Šio tyrimo metu yra siekiama papildyti anksčiau nustatytą įkainį ir į jo sudėtį įtraukti patalpų išlaikymo išlaidas (patalpų šildymo išlaidos, elektros išlaidos, ryšio paslaugos, buitinių atliekų tvarkymo išlaidos ir pan.), deklaruojamų Projekto 2.4 biudžeto eilutėje „Kita (dalyvių apgyvendinimo išlaidos)“.

Nagrinėjant patalpų išlaikymo išlaidas buvo remtasi Projekto, įgyvendinamo pagal Lietuvos Respublikos socialinės apsaugos ir darbo ministro 2013 m. liepos 16 d. įsakymu Nr. A1-409 patvirtintą „2007-2013 m. Žmogiškųjų išteklių plėtros veiksmų programos 1 prioriteto „Kokybiškas užimtumas ir socialinė aprėptis“ VP1-1.3-SADM-03-V priemonės ,,Asmenų, sergančių priklausomybės nuo psichoaktyviųjų medžiagų ligomis, psichologinė ir socialinė reabilitacija“ projektų finansavimo sąlygų aprašą“, duomenimis. Projektą įgyvendina Narkotikų, tabako ir alkoholio kontrolės departamentas kartu su partneriais. Projekto vykdytojas kartu su partneriais Projekto įgyvendinimo metu padeda asmenims, sergantiems priklausomybės nuo psichoaktyviųjų medžiagų ligomis, integruotis į darbo rinką, siekiant išvengti jų socialinės atskirties. Projekto partneriai projekto įgyvendinimo metu patiria projekto dalyvių išlaikymo išlaidas, kurios apmokamos pagal fiksuotąjį įkainį, bei patalpų išlaikymo išlaidas. Patalpų išlaikymo išlaidos projekte apmokamos pagal faktiškai patirtas ir deklaruotas išlaidas.

Patalpų išlaikymo išlaidų tyrime buvo analizuojamos 10 projekto partnerių patirtos išlaidos laikotarpiu nuo 2014 m. sausio 1 d. iki 2014 m. gruodžio 31 d. Šis laikotarpis apima kalendorinius metus, todėl minėtu laikotarpiu patirtos išlaidos tinkamai reprezentuoja tyrimui naudojamus duomenis.

Analizuojant patirtas patalpų išlaikymo išlaidas, tyrimui buvo įtrauktos tik tos išlaidos, kurios analizuojamu laikotarpiu buvo pripažintos tinkamomis. Projekto dalyviai projekto veiklose dalyvauja savanoriškai ir iš projekto gali pasitraukti bet kuriuo projekto įgyvendinimo metu, todėl buvo skaičiuojamas kiekvieną mėnesį projekto veiklose dalyvavusių dalyvių bendras dienų skaičius. Detali patirtų išlaidų informacija ir bendras dalyvautų dienų skaičius pateikiami 1 priede.

Analizuojant duomenis pastebėtas ryšys tarp patirtų patalpų išlaikymo išlaidų ir projekto veiklose dalyvavusių dalyvių bendro dienų skaičiaus (koreliacijos koeficientas 0,8). Jei organizacijos turimos patalpos didesnės, tai jų išlaikymui reikia didesnių sąnaudų. Atitinkamai tokia organizacija gali aptarnauti didesnį Dalyvių skaičių, todėl vidutinės patalpų išlaikymo išlaidos skaičiuotos vienam Dalyviui (1 lentelė). Atlikus skaičiavimus, gautas rezultatas – patalpų išlaikymo išlaidos vienam Dalyviui yra 1,30 Eur.

1 lentelė. Vidutinės vienos paros patalpų išlaikymo išlaidos, tenkančios Dalyviui

|  |  |  |  |
| --- | --- | --- | --- |
| **Išlaidų tipas** | **2014 m. projekto veiklose patirtos patalpų išlaikymo išlaidos, Eur[[1]](#footnote-1)** | **2014 m. projekto veiklose dalyvavusių dalyvių bendras dienų skaičius[[2]](#footnote-2)** | **Vienos paros patalpų išlaikymo išlaidos tenkančios Dalyviui, Eur** |
| **1** | **2** | **3** | **4= (2)/(3)** |
| Patalpų išlaikymo išlaidos | 90.308,43 | 69.498 | 1,30 |

Atliekant 2013 m. Tyrimą Dalyvio maitinimui buvo nustatyta suma pagal komandiruotės Lietuvos Respublikos teritorijoje dienpinigių normą, kuri siekia 15 procentų patvirtinto bazinės socialinės išmokos dydžio. 2013 m. tyrimo metu būtinoms Dalyvio sanitarinėms bei higienos prekių įsigijimo bei Dalyvio nuvežimo į sveikatos priežiūros, mokymo įstaigas išlaidų dydis buvo nustatytas pagal bazinės socialinės išmokos dydį.

2015 m. Lietuvoje pasikeitus nacionalinei valiutai buvo pakoreguotas bazinės socialinės išmokos dydis – **38 Eur**. Remiantis šiuo pakeitimu nustatomas 1 paros vieno Dalyvio išlaikymo išlaidų fiksuotasis įkainis (2 lentelė).

2 lentelė. Dalyvio išlaikymo išlaidų fiksuotasis įkainis

|  |  |  |  |  |  |
| --- | --- | --- | --- | --- | --- |
| **Išlaidų tipas** | **Vidutinis kalendorinių dienų skaičius per mėnesį**  | **Vienos paros Dalyvio maitinimo išlaidos, Eur** | **Vieno mėnesio kompensacija Dalyviui būtinoms sanitarinėms bei higienos prekėms ir Dalyvio nuvežimui į sveikatos priežiūros, mokymo įstaigas ir pan., Eur** | **Vienos paros patalpų išlaikymo išlaidos tenkančios Dalyviui, Eur** | **Dalyvio išlaikymo išlaidų** **fiksuotasis įkainis, Eur** |
| **1** | **2** | **3** | **4** | **5** | **6= (3)+(4)/(2)+(5)** |
| Dalyvio išlaikymo išlaidos | 30,42 | 5,70 | 38,00 | 1,30 | 8,25 |

## II.3. Darbuotojų darbo užmokesčio fiksuotųjų įkainių nustatymas

Atliekant 2013 m. Tyrimą, Vykdančiojo personalo darbo užmokesčio fiksuotieji įkainiai buvo nustatomi pagal lygiaverčiuose projektuose 2009–2012 m. laikotarpiu deklaruotas ir pripažintas tinkamomis vykdančiojo personalo darbo užmokesčio išlaidas. Atlikus darbo užmokesčio analizę, buvo nustatyti pareigybių vidutiniai darbo užmokesčio dydžiai vienai darbo valandai, prie kurių buvo pridėti darbdavio privalomieji mokesčiai ir iš gautų duomenų buvo apskaičiuoti maksimalūs fiksuotieji darbo užmokesčio įkainiai. Darbo užmokesčio fiksuotieji įkainiai, įgyvendinant projektą pagal priemonę VP1-1.3-SADM-03-V ,,Asmenų, sergančių priklausomybės nuo psichoaktyviųjų medžiagų ligomis, psichologinė ir socialinė reabilitacija“, atitiko projekto vykdytojo ir partnerių organizacijose esančius darbo užmokesčio dydžius bei pareigybių poreikį, todėl šiame tyrime naudojami tie patys socialinio darbuotojo, individualios priežiūros personalo / užimtumo specialisto, psichologo (psichoterapeuto) vidutiniai darbo užmokesčio įkainiai vienai valandai.

Atnaujinant darbo užmokesčio fiksuotuosius įkainius, 2013 m. Tyrimo metu nustatyti vidutiniai darbo užmokesčio įkainiai vienai valandai konvertuojami pagal teisės aktus į šiuo metu Lietuvos Respublikoje galiojančią nacionalinę valiutą ir indeksuojami pagal Lietuvos statistikos departamento nurodytus 2013 metų ir 2014 metų bendrą šalies mėnesinio darbo užmokesčio indeksą, lyginant su ankstesniais metais – 105,1 % (2013 m.) ir 104,8 % (2014 m.). Darbo užmokesčio indeksas – tai santykinis dydis, rodantis, kaip kinta realus darbo užmokestis, lyginant su praėjusių metų atitinkamu laikotarpiu: reikšmė, viršijanti 100 %, rodo augimą laikui bėgant, o nesiekianti 100 % – sumažėjimą. Darbo užmokesčio indeksavimas pagal 2013 m. ir 2014 m. rodiklius atliekamas todėl, kad atliekant 2013 m. Tyrimą, buvo analizuojami darbo užmokesčio duomenys už laikotarpį nuo 2009 m. rugsėjo 1 d. iki 2012 m. gruodžio 31 d. ir nebuvo įvertintas galimas darbo užmokesčio padidėjimas. Remiantis nurodytais duomenimis nustatomi darbo užmokesčio fiksuotieji įkainiai.

3 lentelė. Darbuotojų darbo užmokesčio fiksuotieji įkainiai

|  |  |  |  |  |  |  |  |
| --- | --- | --- | --- | --- | --- | --- | --- |
| **Pareigybė** | **2013 metais nustatytas vidutinis darbo užmokesčio įkainis vienai valandai, Eur** | **2013 m. mėnesinio darbo užmokesčio indeksas** | **2014 m. mėnesinio darbo užmokesčio indeksas** | **Indeksuotas vidutinio darbo užmokesčio įkainis vienai valandai, Eur** | **Privalomieji mokesčiai: darbdavio socialinio draudimo mokestis, Eur** | **Privalomieji mokesčiai: Garantinio fondo įmokos (0,2 proc.), Eur** | **Nustatytas darbo užmokesčio fiksuotasis įkainis vienai valandai, įskaitant darbdavio mokesčius, Eur** |
| **Iki 2017-06-30 ir nuo 2017-07-01 (kai su darbuotoju sudaryta neterminuota darbo sutartis)** |
| **1** | **2** | **3** | **4** | **5=(2)\*(3)\*(4)** | **6=(5)\*30.98%** | **7=(5)\*0.2%** | **8=(5)+(6)+(7)** |
| Socialinis darbuotojas | 4,86 | 1,051 | 1,048 | 5,35 | 1,66 | 0,01 | 7,02 |
| Individualios priežiūros personalo / užimtumo specialisto | 3,77 | 1,051 | 1,048 | 4,15 | 1,29 | 0,01 | 5,45 |
| Psichologas (psichoterapeutas) | 6,67 | 1,051 | 1,048 | 7,35 | 2,28 | 0,01 | 9,64 |
| **Nuo 2017-07-01 (kai su darbuotoju sudaryta terminuota darbo sutartis)** |
| **1** | **2** | **3** | **4** | **5=(2)\*(3)\*(4)** | **6=(5)\*32.58%** | **7=(5)\*0.2%** | **8=(5)+(6)+(7)** |
| Socialinis darbuotojas | 4,86 | 1,051 | 1,048 | 5,35 | 1,74 | 0,01 | 7,10 |
| Individualios priežiūros personalo / užimtumo specialisto | 3,77 | 1,051 | 1,048 | 4,15 | 1,35 | 0,01 | 5,51 |
| Psichologas (psichoterapeutas) | 6,67 | 1,051 | 1,048 | 7,35 | 2,39 | 0,01 | 9,75 |

# Pastaba: Nuo 2017 m. liepos 1 dienos keičiasi bendras valstybinio socialinio draudimo įmokų tarifas už darbuotojus, dirbančius pagal terminuotas darbo sutartis (nedarbo socialinio draudimo įmokų tarifas diferencijuojamas į 1,6 proc. už neterminuotam laikui įdarbintus darbuotojus ir 3,2 proc. už darbuotojus, dirbančius pagal terminuotas sutartis). Bendras valstybinio socialinio draudimo įmokų tarifas už darbuotojus, dirbančius pagal neterminuotas darbo sutartis, nesikeičia.

# TYRIMO REZULTATAI

Remiantis II dalyje pateiktais skaičiavimais, nustatomi:

1. Asmenų, sergančių priklausomybės nuo psichoaktyvių medžiagų ligomis, ilgalaikės socialinės bei psichologinės reabilitacijos fiksuotasis įkainis FĮDalyvio išlaikymui = 8,25 Eur/parai;
2. Personalo, vykdančio nuo psichoaktyvių medžiagų priklausomų asmenų psichologinę ir socialinę reabilitaciją, darbo užmokesčio fiksuotieji įkainiai:
	1. taikomi iki 2017-06-30 ir nuo 2017-07-01 (kai su darbuotoju sudaryta neterminuota darbo sutartis):
* Socialinio darbuotojo darbo užmokesčio fiksuotasis įkainis FĮDU soc. darb. = 7,02 Eur/val.;
* Individualios priežiūros personalo / užimtumo specialisto darbo užmokesčio fiksuotasis įkainis FĮDU soc. pad. = 5,45 Eur/val.;
* Psichologo (psichoterapeuto) darbo užmokesčio fiksuotasis įkainis FĮDU psichol. = 9,64 Eur/val.
	1. taikomi nuo 2017-07-01 (kai su darbuotoju sudaryta terminuota darbo sutartis):
* Socialinio darbuotojo darbo užmokesčio fiksuotasis įkainis FĮDU soc. darb. = 7,10 Eur/val.;
* Individualios priežiūros personalo / užimtumo specialisto darbo užmokesčio fiksuotasis įkainis FĮDU soc. pad. = 5,51 Eur/val.;
* Psichologo (psichoterapeuto) darbo užmokesčio fiksuotasis įkainis FĮDU psichol. = 9,75 Eur/val.

# NUSTATYTŲ FIKSUOTŲJŲ DYDŽIŲ TAIKYMAS

Nustatyti Dalyvio išlaikymo išlaidų fiksuotojo įkainio ir Darbuotojų darbo užmokesčio fiksuotųjų įkainių dydžiai yra maksimalūs. Pareiškėjas, teikdamas paraišką dėl projekto finansavimo, gali nusimatyti mažesnius įkainius. Projekte visiems Dalyviams ir tos pačios pareigybės darbuotojams turi būti taikomi tie patys fiksuotieji įkainiai. Nustatyti vertinimo metu fiksuotieji įkainiai turi būti įrašyti projekto sutartyje ir negali būti keičiami projekto įgyvendinimo metu išskyrus atvejus, kai pasikeičia jų taikymą reglamentuojantys teisės aktai.

Projekto Dalyvio FĮDalyvio išlaikymui, į kurį įskaičiuojamos Dalyvio maitinimo ir būtinų higienos ir sanitarinių prekių, Dalyvio nuvežimo į sveikatos priežiūros, mokymo įstaigas ir pan. bei patalpų, reikalingų Dalyviams apgyvendinti (įskaitant nakvynę) ir projekto veikloms vykdyti, išlaikymo išlaidos (patalpų šildymo išlaidos, elektros išlaidos, ryšio paslaugos, buitinių atliekų tvarkymo išlaidos ir pan.), apskaičiuojamas pagal Dalyvio faktiškas buvimo dienas reabilitacijos įstaigoje. Šioms išlaidoms pagrįsti, projekto vykdytojas su mokėjimo prašymu turi pateikti Pažymą dėl projekto dalyvių išlaikymo išlaidų apmokėjimo (2 Priedas).

Projekto vykdančiojo personalo darbo užmokesčio išlaidos, kurios apmokamos taikant FĮDU soc. darb., FĮDU soc. pad., FĮDU psichol., apskaičiuojamos už dirbtas valandas projekte (įskaitant kasmetinių atostogų dienas, sukauptas darbo projekte laikotarpiu, išskyrus kompensaciją už nepanaudotas atostogas). Taikant FĮ darbo užmokesčiui nekompensuojamos išlaidos už suteiktas nemokamų atostogų dienas; už laikinąjį nedarbingumą išskyrus dvi pirmąsias kalendorines laikinojo nedarbingumo dienas, sutampančias su darbuotojo darbo grafiku, už kurias moka darbdavys (išskyrus slaugančius šeimos narį bei organų donorus); taip pat kitais atvejais, kai darbdavys pagal teisės aktus nemoka darbuotojui atlyginimo. Paraiškos vertinimo ir projekto įgyvendinimo metu, nustatant Vykdančiojo personalo etato dydį, turi būti vadovaujamasi Įsakymu.

Projekto vykdančiojo personalo darbo užmokesčio išlaidoms, kurios apmokamos taikant FĮDU soc. darb., FĮDU soc. pad., FĮDU psichol., pagrįsti projekto vykdytojas turi pateikti:

1. darbo sutarties, institucijos vadovo įsakymo (-ų) ar potvarkio (-ų) (jeigu taikoma institucijoje) kopijas, kuriuose būtų nurodytos darbuotojų pareigos, jų skyrimas dirbti projekte, darbo laiko trukmė, skiriama darbui projekte;
2. pažymą dėl darbo užmokesčio apskaičiavimo taikant valandinius fiksuotuosius įkainius (3 Priedas).

Asmenų, priklausomų nuo psichoaktyviųjų medžiagų, reabilitacijos fiksuotųjų įkainių nustatymo
tyrimą atliko VšĮ Europos socialinio fondo agentūra. Tyrimą rekomenduojama peržiūrėti ir atnaujinti kas 2 metus. Atnaujinant tyrimą, Darbo užmokesčio fiksuotieji įkainiai indeksuojami naudojant Lietuvos statistikos departamento nurodytą mėnesinį ankstesnių metų darbo užmokesčio (bruto) indeksą, lyginant su ankstesniais metais (žr. II.3 dalį), taip pat pasikeitus darbdavio mokesčius reglamentuojantiems teisės aktams, o Dalyvio išlaikymo išlaidų fiksuotasis įkainis keičiamas pasikeitus bazinės socialinės išmokos dydžiui.

Fiksuotieji darbo užmokesčio įkainiai (FĮDU soc. darb., FĮDU soc. pad., FĮDU psichol.) taip pat gali būti taikomi projektuose, kuriuose bus patiriamos tokių pačių pareigybių darbuotojų darbo užmokesčio išlaidos, jei nebus kitų apribojimų.

Tyrimo ataskaitoje nustatyti asmenų, priklausomų nuo psichoaktyviųjų medžiagų, reabilitacijos fiksuotųjų įkainių dydžiai taikomi nuo tos dienos, kai Tyrimo ataskaitai pritaria Lietuvos Respublikos finansų ministerija. Šioje ataskaitoje nustatyti fiksuotųjų įkainių dydžiai keičiami tyrimo ataskaitą išdėstant nauja redakcija ir įsigalioja nuo tos dienos, kai pakeitimams pritaria Lietuvos Respublikos finansų ministerija. Pakeisti fiksuotųjų įkainių dydžiai gali būti taikomi projektuose, finansuojamuose pagal anksčiau sudarytas projektų sutartis, jeigu tokia galimybė numatyta projektų finansavimo sąlygų aprašuose ir (ar) projektų sutartyse.

#

1. Žr. 1 priedas. [↑](#footnote-ref-1)
2. Žr. 1 priedas. [↑](#footnote-ref-2)